BG Официален вестник на Европейския съюз C 176/9

Известие за започване на частично временно преразглеждане на антидъмпинговите мерки, приложими за вноса на някои пластмасови чували и торбички с произход от Китайската народна република

(2008/C 176/05)

Комисията получи искане за частично междинно преразглеждане съгласно член 11, параграф 3 от Регламент (ЕО) № 384/96 на Съвета от 22 декември 1995 г. за защита срещу дъмпингов внос на стоки от страни, които не са членки на Европейската общност (1) („основният регламент“).

1. Искания за преразглеждане

Искането беше подадено от CeDo Shanghai Limited („заявителят“), износител от Китайската народна република.

Искането е ограничено по обхват до разследване на дъмпинга, свързан със заявителя.

2. Продукт

Продуктите, подлежащи на преразглеждане, са пластмасови чували и торбички с тегловно съдържание на полиетилен най-малко 20 %, с дебелина, непревишаваща 100 микрометра (μm), с произход от Китайската народна републикаи понастоящем класирани в кодове по КН ex 3923 21 00, ex 3923 29 10 и ex 3923 29 90 (кодове по Тарик 3923210020, 3923291020 и 3923299020).

3. Съществуващи мерки

Мерките понастоящем в сила са окончателно антидъмпингово мито, наложено с Регламент (ЕО) № 1425/2006 на Съвета (2) върху вноса на някои пластмасови чували и торбички с произход от Китайската народна република.

4. Основания за преразглеждането

Искането съгласно член 11, параграф 3 се основава на prima facie доказателства, предоставени от заявителя, че обстоятелствата, на основата на които мерките са били установени, са се променили и тези промени са с дълготраен характер.

Заявителят твърди, inter alia, че неговите експортни цени за разглеждания продукт към Общността са се увеличили значително и съществено повече отколкото конструираната въз основа на неговите разходи за производство в Китайската народна република нормална стойност, като това е довело до редуциране или елиминиране на дъмпинга. По тази причина поддържането на мерките на съответните нива, основаващи се на предварително установеното ниво на дъмпинг, вече не е необходимо, за да се компенсира дъмпинга.

5. Процедура за установяване на дъмпинга

Като установи, след консултации с Консултативния комитет, че съществуват достатъчно доказателства като основание за започване на частично междинно преразглеждане, Комисията започва преразглеждане в съответствие с член 11, параграф 3 от основния регламент, за да установи дали заявителят продължава да действа в условията на пазарна икономика, определени в член 2, параграф 7, буква в) от основния регламент.

Ако това е така, Комисията ще определи индивидуален дъмпингов марж за дружеството или въз основа на собствените му разходи/цени на националния пазар, или — като алтернатива — в съответствие с член 9, параграф 5 от основния регламент. Ако се констатира дъмпинг, Комисията ще определи нивото на митото, на което да подлежи осъществяваният от заявителя внос на разглеждания продукт в Общността.

Ако се установи, че мерките следва да се отменят или изменят за заявителя, може да е необходимо да се измени размерът на митото, понастоящем приложимо за вноса на разглеждания продукт от съдействащи производители износители, които не са включени в представителната извадка в член 1 от Регламент (ЕО) № 1425/2006.

а) Въпросници

С цел да получи информацията, която счита за необходима за разследването, Комисията ще изпрати въпросници до заявителя. Тази информация и доказателствата в нейна подкрепа следва да бъдат получени от Комисията в рамките на срока, определен в точка 6, буква а), i).

б) Събиране на информация и провеждане на изслушвания

Всички заинтересовани страни се приканват да изложат становищата си и да предоставят, освен пълния отговор на въпросника, допълнителна информация, както и да представят доказателства в тяхна подкрепа. Тази информация и доказателствата в нейна подкрепа трябва да бъдат получени от Комисията в рамките на срока, определен в точка 6, буква а), i).

Наред с това Комисията може да изслуша заинтересованите страни, при условие че отправят искане, от което е видно, че са налице специални основания да бъдат изслушани. Искането трябва да бъде направено в рамките на срока, определен в точка 6, буква а), ii).

в) Статут за третиране като дружество, действащо в условията на пазарна икономика или молби за индивидуално третиране

В случай че заявителят представи достатъчно доказателства, от които е видно, че действа в условията на пазарна икономика, т.е. че отговаря на критериите, посочени в член 2, параграф 7, буква в) от основния регламент, ще се определи нормална стойност в съответствие с член 2, параграф 7, буква б) от основния регламент. За тази цел трябва да бъде подадена надлежно подкрепена с доказателства молба в рамките на определения срок, посочен в точка 6, буква б) от настоящото известие. Комисията ще изпрати формуляр за молбата както на заявителя, така и на органите на Китайската народна република. Този формуляр за молба може да бъде използван от заявителя, за да поиска индивидуално третиране, т.е. когато дружеството отговаря на критериите, формулирани в член 9, параграф 5 от основния регламент.

г) Избор на страна с пазарна икономика

В случай че на заявителя не бъде предоставен статут за третиране като дружество, действащо в условията на пазарна икономика, за да се определи нормалната стойност по отношение на Китайската народна република в съответствие с член 2, параграф 7, буква а) от основния регламент, ще се използва подходяща страна с пазарна икономика. Комисията смята за тази цел да използва отново Малайзия, както беше направено при разследването, което доведе до налагането на настоящите мерки върху вноса на разглеждания продукт от Китайската народна република. Заинтересованите страни се приканват да изразят становището си доколко този избор е подходящ в рамките на срока, определен в точка 6, буква в) от настоящото известие. Освен това, в случай че на заявителя e предоставен статут за третиране като дружество, действащо в условията на пазарна икономика, Комисията може при необходимост да използва и заключения относно нормалната стойност, определена в подходяща страна с пазарна икономика — например, с цел замяна на ненадеждни елементи на разходите и цената в Китайската народна република, които са нужни за определянето на нормалната стойност, ако необходимите данни, които са на разположение в Китайската народна република, не са надеждни. Комисията смята и за тази цел да използва Малайзия.

6. Срокове

а) Общи срокове

i) За страните да заявят своя интерес, да предоставят пълен отговор на въпросника и всяка друга информация

Ако искат направените от тях забележки да бъдат взети предвид по време на разследването, всички заинтересовани страни трябва да заявят своя интерес, като се свържат с Комисията, да представят своите становища и да предоставят пълен отговор на въпросника или всяка друга информация в рамките на 40 дни от датата на публикуване на настоящото известие в Официален вестник на Европейския съюз, освен ако не е посочено друго. Обръща се внимание на факта, че възможността за упражняване на повечето процедурни права, определени в основния регламент, е в зависимост от това дали страната е заявила своя интерес в рамките на горепосочения срок.

ii) Изслушвания

Всички заинтересовани страни също могат да поискат да бъдат изслушани от Комисията в рамките на същия 40-дневен срок.

б) Срок, определен за подаване на молби за статут за третиране като дружество, действащо в условията на пазарна икономика, и/или за индивидуално третиране

Надлежно подкрепената с доказателства молба на заявителя за статут на дружество, действащо в условията на пазарна икономика, както е упоменато в точка 5, буква в) от настоящото известие, и/или за индивидуално третиране съгласно член 9, параграф 5 от основния регламент трябва да бъде получена в Комисията в рамките на 15 дни от датата на публикуване на настоящото известие в Официален вестник на Европейския съюз.

в) Срок, определен за избора на страна с пазарна икономика

Страните по разследването, които желаят, могат да изразят становището си доколко е подходящ изборът на Малайзия, разглеждана, както е упоменато в точка 5, буква г) от настоящото известие, като страна с пазарна икономика, с цел определяне на нормалната стойност по отношение на Китайската народна република. Тези коментари трябва да бъдат получени от Комисията в рамките на 10 дни от датата на публикуване на настоящото известие в Официален вестник на Европейския съюз.

7. Подадени в писмен вид документи, пълен отговор на въпросника и кореспонденция

Всички подадени документи и искания, отправени от заинтересованите страни, трябва да бъдат в писмен вид (не в електронен формат, освен ако не е посочено друго) и да съдържат име, адрес, електронен адрес, номер на телефон и на факс на заинтересованата страна. Всички подадени в писмен вид документи, включително информацията, която се изисква в настоящото известие, пълният отговор на въпросника и кореспонденцията, предоставени от заинтересованите страни на поверителна основа, трябва да бъдат означени „Limited“ (3) и в съответствие с член 19, параграф 2 от основния регламент да бъдат придружени от неповерителна версия, която да бъде означена „For Inspection By Interested Parties“.

Адрес на Комисията за кореспонденция:

European Commission Directorate General for Trade Directorate H Office: J-79 4/23 B-1049 Brussels Факс (32-2) 295 65 05

8. Неоказване на съдействие

В случай че заинтересована страна откаже достъп или не предостави в срок необходимата информация, или значително възпрепятства разследването, заключенията, положителни или отрицателни, могат да бъдат направени в съответствие с член 18 от основния регламент въз основа на наличните факти.

Ако заинтересована страна предостави невярна или подвеждаща информация, тя се изключва и в съответствие с член 18 от основния регламент се използват наличните факти. Ако заинтересована страна отказва съдействие или оказва само частично съдействие и се използват наличните факти, резултатът от разследването за такава страна може да бъде по-малко благоприятен от този, ако тя би сътрудничила.

9. График на разследването

Съгласно член 11, параграф 5 от основния регламент разследването ще бъде приключено в рамките на 15 месеца от датата на публикуване на настоящото известие в Официален вестник на Европейския съюз.

10. Обработка на лични данни

Следва да се има предвид, че с всички лични данни, събрани по време на настоящото разследване, ще се борави в съответствие с Регламент (ЕО) № 45/2001 на Европейския парламент и на Съвета от 18 декември 2000 г. относно защитата на лицата по отношение на обработката на лични данни от институции и органи на Общността и за свободното движение на такива данни (4).

11. Служител по изслушванията

Следва да се има предвид, че ако заинтересованите страни смятат, че се натъкват на трудности при упражняването на правото си на защита, те могат да поискат намесата на служителя по изслушванията на ГД „Търговия“. Той действа в ролята на медиатор между заинтересованите страни и службите на Комисията и, когато е необходимо, служи като посредник във връзка с процедурни въпроси, касаещи защитата на техните интереси в настоящата процедура, по-специално що се отнася до проблеми, свързани с достъпа до досието, поверителността, удължаването на сроковете и обработката на писмено и/или устно изложените становища. За допълнителна информация и данни за контакт, заинтересованите страни могат да посетят уебстраниците на служителя по изслушванията на уебсайта на ГД „Търговия“ (http://ec.europa.eu/trade).

(1) ОВ L 56, 6.3.1996 г., стр. 1. Регламент, последно изменен с Регламент (ЕО) № 2117/2005 (ОВ L 340, 23.12.2005 г., стр. 17).

(2) ОВ L 270, 29.9.2006 г., стр. 4. Регламент, последно изменен с Регламент (ЕO) № 249/2008 (ОВ L 76, 19.3.2008 г., стр. 8).

(3) Това означава, че документът е само за вътрешно ползване. Той е защитен съгласно член 4 от Регламент (ЕО) № 1049/2001 на Европейския парламент и на Съвета относно публичния достъп до документи на Европейския парламент, на Съвета и на Комисията (ОВ L 145, 31.5.2001 г., стр. 43). Това е поверителен документ съгласно член 19 от основния регламент и член 6 от Споразумението за СТО за прилагането на член VI от ГАТТ, 1994 г. (Антидъмпингово споразумение).

(4) ОВ L 8, 12.1.2001 г., стр. 1.